Ramaphosa kry Dinsdag eerste deel van staatskapingverslagWaarnemende hoofregter Raymond Zondo. (Foto: Karen Sandison/ANA) Pres. Cyril Ramaphosa sal Dinsdag die eerste gedeelte van die langverwagte verslag oor staatskaping ontvang. Waarnemende hoofregter Raymond Zondo, voorsitter van die kommissie, sal die oorhandiging van die verslag môremiddag by die Uniegebou in Pretoria doen. Meer as 330 getuies het oor ŉ tydperk van drie jaar voor die kommissie, wat in 2018 met sy werk begin het, getuig. Die kommissie het verlede maand opnuut gevra vir uitstel van die spertyd waarteen die verslag ingedien moet word en het onderneem om dit in drie dele aan die president te oorhandig. Volgens die presidensie word die eerste gedeelte môre oorhandig, gevolg deur die tweede gedeelte teen die einde van dié maand, en die laaste gedeelte – die finale verslag – teen die einde van Februarie vanjaar.